Sveicināti šajā pamācībā par pareizu Hukyndra vienreizējai lietošanai paredzētas pilnšļirces lietošanu.
Šļirce sastāv no trim daļām: adatas, pirkstu satvērēja un virzuļa.
Apskatīsim, kā tā darbojas.
Hukyndra jāuzglabā oriģinālajā iepakojumā ledusskapī temperatūrā no 2 līdz 8°C.
Ja nepieciešams (piemēram, ceļojot),
vienu Hukyndra pilnšļirci var uzglabāt istabas temperatūrā (no 20°C līdz 25°C)
ne ilgāk kā 30 dienas
— pārliecinieties, ka tā ir pasargāta no gaismas.
Vispirms izņemiet Hukyndra no ledusskapja.
Izņemiet šļirci no iepakojuma;
pārliecinieties par zāļu derīguma termiņu, kas norādīts uz marķējuma,
un pārliecinieties, ka šļircē esošais šķidrums ir dzidrs un bezkrāsains.
Pirms injicēšanas atstājiet šļirci istabas temperatūrā 15 līdz 30 minūtes.
Svarīgi.
Nenoņemiet pelēko adatas uzgali;
nesildiet Hukyndra un nelietojiet pilnšļirci,
ja tās iekšpusē esošais šķidrums ir sasalis.
Novietojiet šļirci, spirta salveti, vates tamponu vai marles spilventiņu
un necaurduramu, pret asiem priekšmetiem izturīgu tvertni uz tīras virsmas.
Rūpīgi nomazgājiet un nosusiniet rokas.
Izvēlieties injekcijas vietu.
Injekcijas vietai jābūt vismaz 3 cm attālumā no iepriekšējās injekcijas vietas;
tā var būt augšstilba priekšpusē vai uz vēdera,
vismaz 5 cm attālumā no nabas.
Ar apļveida kustībām notīriet injekcijas vietu ar spirta salveti.
Svarīgi – neveiciet injekciju caur drēbēm un neveiciet injekciju ādā,
kas ir iekaisusi, ar zilumiem, apsārtusi, sacietējusi, sarētojusi,
ar strijām vai psoriāzes perēkļiem.
Turiet pilnšļirci vienā rokā un ar otru roku viegli noņemiet adatas uzgali un izmetiet to.
Nepieskarieties adatai ar pirkstiem un neļaujiet tai saskarties ar citām virsmām.
Adatas galā var būt redzams šķidruma piliens – tas ir normāli.
Turiet pilnšļirces korpusu vienā rokā starp īkšķi un rādītājpirkstu kā zīmuli; nevelciet atpakaļ virzuli.
Ar otru roku uzmanīgi saspiediet notīrītās ādas laukumu injekcijas vietā un stingri turiet to.
Ar ātru kustību ieduriet adatu ādā 45° leņķī.
Kad adata ir iedurta, atlaidiet ādu.
Lēnām nospiediet virzuli līdz galam, līdz viss šķidrums ir injicēts un pilnšļirce ir tukša.
Atlaidiet pirkstu no virzuļa un ļaujiet tam lēnām virzīties uz augšu, adatai iebīdoties šļirces aizsargā.
Lūdzu, ņemiet vērā, ka adata netiks ievilkta, ja netiks injicēts viss šķidrums.
Konsultējieties ar savu veselības aprūpes speciālistu, ja domājat, ka nav ievadīta pilna deva.
Pēc adatas iebīdīšanās šļircē ap virzuli var būt redzama atspere – tas ir normāli.
Pēc injekcijas uzlieciet uz injekcijas vietas vates tamponu vai marles spilventiņu, bet neberzējiet ādu.
Neliela asiņošana injekcijas vietā ir normāla.
Uzreiz pēc lietošanas ievietojiet izlietotās adatas, šļirces un asus priekšmetus
asiem priekšmetiem paredzētā atkritumu tvertnē.
Adatas uzgali, spirta salveti, vates tamponu vai marles spilventiņu
un iepakojumu varat izmest sadzīves atkritumos.